钦定古今图书集成/明伦汇编/官常典/第705卷 > 通鉴纲目 > 苏峻分兵陷宣城内史桓彝死之
## 钦定古今图书集成/明伦汇编/官常典/第705卷 > 通鉴纲目 > 苏峻分兵陷宣城内史桓彝死之

发明苏峻之乱，卞壸、桓彝皆以死节书。夫以壸之父
子俱死，一门忠孝，固已表表在人耳目，若彝，则前史
止书其城陷见杀而已，未有能明其死节者也。至《纲
目》书之，则与卞壸无异，何哉？彝始闻峻反，即时起义，
不少迟缓，虽郡兵寡弱，亦不暇顾，是以《纲目》前书起
兵赴难，独在众人之先，而其词急，未几受围危亟，或
劝其通和以纾难，彝则毅然正色，誓以必死。此其志
在徇国，有陨无贰，固非他人之比。宜乎《纲目》书其全
节，与卞侯等也。士君子苟明此理，则必不计利害而
不明逆顺，拥兵自卫而不救君父矣。噫！